b'\n_START_ARTICLE_\nNioba\n_START_PARAGRAPH_\nNioba (gr\xc5\xa1ko \xce\x9d\xce\xb9\xcf\x8c\xce\xb2\xce\xb7, Niobi), Tantalova h\xc4\x8di, je v gr\xc5\xa1ki mitologiji, \xc5\xbeena tebanskega kralja Amfiona.\n_START_SECTION_\nRazli\xc4\x8dica mitolo\xc5\xa1ke zgodbe\n_START_PARAGRAPH_\nNioba, mati 7 h\xc4\x8dera in 7 sinov, je bila lepa, a tudi srdite jeze. Tako kot njenega o\xc4\x8deta jo je doletela kazen, ker se je ena\xc4\x8dila z bogovi oziroma se je \xc4\x8dutila celo vzvi\xc5\xa1eno nad njimi._NEWLINE_Ob rojstvu Letinih otrok Apolona in Diane (gr. Artemide) so Tebanske \xc5\xbeene \xc5\xbeelele po\xc4\x8dastiti boginjo, toda Nioba je njihovo \xc4\x8da\xc5\xa1\xc4\x8denje prekinila, reko\xc4\x8d, naj raje \xc4\x8dastijo njo, ki ima 14 otrok. Leto je zato svojima otrokoma naro\xc4\x8dila, naj kaznujeta Niobino predrznost._NEWLINE_Tako sta se Fojbos (Apolon) in Fojba (Diana) odpravila na polje, kjer so se urili Niobini sinovi in jih s pu\xc5\xa1\xc4\x8dicami ubila. Od \xc5\xbealosti si je njihov o\xc4\x8de vzel \xc5\xbeivljenje, Nioba pa je tarnala nad stra\xc5\xa1no izgubo. Spomnila se je, da ima \xc5\xa1e 7 h\xc4\x8dera. Ponovno se je za\xc4\x8dela bahati pred boginjo Leto, vendar so kmalu pu\xc5\xa1\xc4\x8dicam podlegle tudi njene h\xc4\x8dere._NEWLINE_Apolon in Diana Niobi nista pustila \xc5\xbeive niti najmlaj\xc5\xa1e h\xc4\x8derke, za katero je poni\xc5\xbeno prosila. Nioba je nazadnje od \xc5\xbealosti okamenela.\n_START_SECTION_\nUmetni\xc5\xa1ke upodobitve\n_START_PARAGRAPH_\nNiobina zgodba je navdihnila mnoge. \xc5\xbde v antiki so umirajo\xc4\x8di Niobini sinovi in okamenela Nioba krasili predvsem vaze, nastajale pa so tudi mnoge freske in poslikave marmorja. Tako lahko na marmornati poslikavi iz 1. stoletja n. \xc5\xa1t. ob\xc4\x8dudujemo boginjo Leto, Niobo in njene tri h\xc4\x8dere. Ena izmed njih spodbuja mater, naj se pobota z nekdanjo prijateljico. Poslikavo je ustvaril Alexandros iz Aten in gre za edini primerek v umetnosti, ki upodablja poskus sprave med boginjo in tebansko kraljico._NEWLINE_Polidoro Caldara in Maturino iz Firenc sta v 16. stoletju ustvarila fresko, na kateri je upodobljena Nioba, ki tebanskemu ljudstvu prepove \xc4\x8da\xc5\xa1\xc4\x8denje boginje Leto. T. i. Niobino zgodbo pa je v 16. stoletju naslikal tudi Luca Cambiaso. Gre za tri freske, kjer na prvi tebansko ljudstvo obdaruje boginjo Leto, na drugi Nioba slovesnost v mestu prepove, na tretji pa so upodobljeni Niobini sinovi, ki se na konjih odpravljajo na urjenje._NEWLINE_Skozi zgodovino pa je pogostej\xc5\xa1i motiv v umetnosti bil pokol Niobinih sinov. Tega so naslikali Jacopo Robusti okrog leta 1541, Abraham Bloemaert, Antonio Tempesta, Luca Giordano, Andrea Camassei in drugi._NEWLINE_Med najbolj znanimi kiparskimi upodobitvami mita pa je tista, ki jo hranijo v florentinskem Uffiziju, v t. i. Niobini sobi. Gre za rimske kopije izvornih gr\xc5\xa1kih kipov, ki najbr\xc5\xbe izhajajo iz 2. stoletja n. \xc5\xa1t.\n_START_SECTION_\nNem\xc5\xa1ka kri\xc5\xbearka Niobe\n_START_PARAGRAPH_\nKri\xc5\xbearka Niobe je slu\xc5\xbeila nem\xc5\xa1ki floti, leta 1943 pa je do\xc5\xbeivela brodolom blizu otoka Sibila. Kmalu zatem pa so jo uni\xc4\x8dili Angle\xc5\xbei. Kri\xc5\xbearka je bila nekaj \xc4\x8dasa del Jugoslovanske kraljeve vojne mornarice in tedaj je nosila ime Dalmacija.\n_START_SECTION_\nNiobij\n_START_PARAGRAPH_\nPo Niobi se imenuje tudi kemijski element niobij (Nb), ki ga je odkril Heinrich Rose. V periodnem sistemu elementov se poleg niobija nahaja tudi kemijski element tantal (Ta). Slednji nosi ime po Tantalu, Niobinem o\xc4\x8detu v gr\xc5\xa1ki mitologiji.\n_START_SECTION_\nJokajo\xc4\x8da skala\n_START_PARAGRAPH_\nZraven tur\xc5\xa1ke province Manise se nahaja gora Sipil (tur\xc5\xa1ko Spil Da\xc4\x9f\xc4\xb1). Na tej gori naj bi Niobin o\xc4\x8de Tantal pripravil bogovom pojedino; skuhal naj bi jim namre\xc4\x8d svojega sina Pelopsa. Vendar so bogovi Tantalovo ukano sprevideli in ga v Hadu kaznovali tako, da je trpel hudo \xc5\xbeejo in lakoto, obenem pa je nad njim visela skala, ki mu je nenehno grozila, da se bo utrgala in zvalila nanj. Na gori Sipil naj bi se nahajal tudi Tantalov grob. Naravna skalnata formacija, t. i. jokajo\xc4\x8da skala, jugozahodno od Manise pa naj bi predstavljala okamenelo Niobo.'